
Viktige personer i denne boken:

Emilie Haugen, nå Emilie Teigen, var enke etter Simon Carlsvig, som er far til Emilies datter Sofie. Nå gift med Magnus Teigen. Husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Knut og Didrik, halvbrødrene til Emilie, adoptert av Odd (Tip).

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Gunnar Lien, yngre bror av Halvor, er blitt odelsgutt til Lia, nå midlertidig i Amerika.

Inger Kvam og Unni Inndal, tauser på Lia.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll. Utvandret, har datter Elin.

Ola Teigen, småbrukersønn, har gjort det godt i Amerika, gift med Birte. 3 barn.

Birte Teigen, født Sandvoll, lensmannsdatter fra Stod, gift med Ola. Barn: Rolf Arne samt tvillingene Liv og Lars.

Jon Salstad, ung storbonde og høvding i bygda, gift med Sara, fogdens datter. Jon er fetter av Emilie.

Guri Tinden, «klok kone» og jordmor i Stod. Gift med Sturla, har små tvillinger.

Hank Summer, sky kusk og hestekar, gift med Amanda, som har brannsår i ansiktet.

Kari Nestås, hushjelp hos Emilie.

Olai Storvollan, bonde i Stod, sønn av Lauritz og Gunnvor, bror til voldtektsmannen Magne.

Tollef Ingemund, ny prest i Stod, fra Mandal.

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.




Slik sluttet forrige bok:

Selv i det dårlige lyset kunne Emilie slå fast at hun aldri hadde sett ham før.

Dog snuste på ham uten å logre. Mannen var antakelig et sted i førtiårene, kledd i slitt og lappet arbeidstøy, og han hadde mange dager gammelt skjegg i ansiktet. I den ene neven holdt han en lurvete hatt, og det mørke håret hans var skulderlangt og ustelt. På føttene hadde han tunge og solide lærstøvler. Han bar på en stor ryggsekk, samt et gevær som hang i en rem over den ene skulderen.

«God kveld,» sa han og bukket. «Jeg skulle bare hilse dere fra en kar jeg traff. Jeg tror dere kjenner ham. Navnet hans er Magne Storvollan.»

Minneapolis, om kvelden tirsdag 15. september 1885:

«Hva? Skal du hilse fra Magne Storvollan?» gjentok Emilie i et høyt toneleie mens hun sperret opp øynene i ren forbløffelse. Samtidig hugg angsten tak i henne, så uvilkårlig måtte hun ta seg til strupen. «Mener du å si at han er i live? Druknet han ikke da han rømte fra fangetransporten?»

Hun fingret med den øverste bluseknappen mens hun stirret på den fremmede mannen som sto utenfor inngangsdøren. Ved siden av henne i gangen sto ektemannen Magnus med rynket panne og ventet på svaret. Hunden Dog snuste på det ene kneet til den fremmede, uten å logre, og inne i gangen bak dem sto hushjelpen Kari musestille. Emilie kunne ikke se henne uten å snu seg, men hun regnet med at det måtte være et sjokk for Kari å få et sånt budskap. Det var det også for henne selv, til tross for at Magne bare var antatt druknet. Magnus og hun hadde snakket om muligheten for at han kunne ha klart seg, men verken de eller myndighetene hadde trodd på det.

Emilie følte trang til å åpne den øverste bluseknappen for å få puste, så det føltes godt da Magnus la en beroligende hånd mellom skulderbladene hennes.

«Tja, Magne levde i alle fall sist jeg så ham, og det er ikke mer enn snaue to uker siden,» svarte mannen. Han snakket norsk med en dialekt som Emilie ikke var sikker på, men hun gjettet på Sogn, for dialekten liknet på den som skolestyreformann Hans Gundersen i Red Wing hadde snakket, men helt lik var den ikke. Antakelig hadde både Hans og denne mannen mistet noe av særpreget i talemåten med årene.

«Hvem er du egentlig?» spurte Magnus.

«Beklager, det skulle jeg ha sagt med en gang hvis jeg hadde hatt alminnelig folkeskikk. Jeg heter Nils Balestrand, så dere kan kalle meg Nils. Jeg tok etternavnet fordi jeg er født der, altså i Balestrand i Sogn, men jeg har vært i Amerika de siste atten årene.»

Stemmen til mannen ved døren var rusten, som om han var tørst og sliten, og slik så han også ut. Arbeidstøyet han gikk i, var både lappet og slitt. Den fremmede så ut til å være i førtiårene, men alderen var vanskelig å anslå fordi han bar preg av å være sliten, og også fordi han hadde mange dager gammelt skjegg i ansiktet. I den ene neven holdt han en lurvete hatt, og det mørke håret var skulderlangt og floket. På føttene hadde han tunge og solide lærstøvler. Han bar på en stor ryggsekk, samt et gevær som hang i en rem over den ene skulderen. Av størrelse var han litt over middels, og kraftig bygget.

Emilie visste at klokken nærmet seg halv åtte om kvelden. Det var begynt å mørkne ute, og det var dårlig lys inne i gangen også, for ingen hadde tatt med en lykt ut da den fremmede ringte på.

«Er det virkelig sant at Magne lever? Hvor er han, da?» spurte Emilie.

«Beklager, men det fikk jeg ikke lov til å si, bare at han befinner seg i sikkerhet og er både frisk og arbeidsfør,» svarte mannen som kalte seg Nils. «Men det viktigste var at jeg også skulle jeg be dere om å skrive et brev til moren hans, bare for å fortelle at han var i live og hadde det bra. I tillegg var det også viktig at han ønsket å be om forlatelse for ugjerningene sine her hos dere, for dem angret han veldig på, og han lovte at han aldri mer skulle plage dere. Aldri!»

«Takk for det,» svarte Magnus med tydelig skeptisk mine. «Men hvorfor skriver han ikke selv til moren sin?»

«Det er et par mer eller mindre gode grunner til det.» Nils skiftet vekten over på den andre foten mens han sukket. Emilie merket seg at Dog hadde begynt å logre svakt. Hun tenkte at det var et bra tegn når det gjaldt personligheten til den fremmede, men likevel var hun skeptisk.

«Hvilke grunner da?» spurte hun.

«Vel, for det første er ikke Magne så god til å skrive,» forklarte den fremmede. «For det andre vil poststempelet på brevet fortelle hvor han er, og det ønsker han ikke å røpe ennå. Selvsagt kunne jeg selv ha skrevet til moren hans herfra, men han ønsket at dere som kjenner henne, skulle gjøre det, for det er bedre for henne å få brev fra kjentfolk. Da vil hun ha mer tillit til opplysningen. Han ønsker også at dere på hans vegne ber moren om forlatelse for alle sorgene og lidelsene han har påført henne, og til slutt vil han også hilse til broren og si omtrent det samme, men til faren vil han si at han kan ryke og reise, for det er han som er årsaken til all elendigheten.»

«Hva heter broren hans?» Emilie tenkte at et kontrollspørsmål kunne være på sin plass for å finne ut om mannen virkelig snakket sant om at han hadde snakket med Magne, og at dette ikke bare var noe han fant på, men hun begynte å tro mer og mer på ham.

«Eh, var det ikke Olai han het?» Nils gned seg over den skjeggete haken.

«Jo,» svarte Magnus.

«Han er visst et par år eldre enn Magne, tror jeg,» fortsatte Nils. «Jeg farer ikke med løgn og fanteri, hvis det er det dere er redd for. Men jeg forstår godt at dette kan være nokså overraskende, for å si det sånn. I alle fall kan dere være trygge på at han aldri mer vil gjøre dere noe.»

«Får virkelig håpe det. Faren til Magne soner seks år i tukthuset i Trondhjem nå,» opplyste Emilie.

«Jaså? Det er jaggu til pass for ham, etter hva jeg har forstått.» Mannen snøftet svakt. «Vel, nå har jeg overbrakt beskjeden, så nå må jeg gå og finne meg et sted for natten før det blir altfor mørkt. Jeg er litt trett.» Han trakk på et slitent flir.

Emilie og Magnus vekslet spørrende blikk, så nikket de til hverandre.

«Vi har en gang tidligere brent oss på å ta inn en mann som vi ikke burde ha stolt på, men vi kan vel ikke behandle alle med mistillit for det, så kom inn,» sa Emilie og gikk til side. «Du skal få både mat og en seng. Et bad kan vi ordne også. Har du noe rent tøy i ryggsekken?»

«Helt rent er det visst ikke, men litt bedre enn det jeg har på meg.» Mannen nølte med å gå inn. «Jeg passer ikke helt i et så fint hus, men hvis jeg kan få slå leir i hagen, vil det være fint.»

Enda en gang vekslet Emilie blikk med Magnus, og begge ristet på hodet denne gangen. Emilie regnet med at de tenkte på det samme, men det var hun som sa det.

«Det siste Magne gjorde, var å forsøke å sette fyr på huset vårt,» opplyste hun. «Det har satt sine spor, så selv om vi ikke har noen grunn til å mistro deg, ønsker vi ikke å ha en fremmed i hagen i natt.»

«Nei, det er bedre at du sover inne, for der kan vi ha hunden på vakt i gangen,» samtykket Magnus. «Du kan sette fra deg rifla og eventuelle andre våpen her i gangen, og også jaktkniven din. Beklager å måtte være så mistenksom, men det har sin årsak. Det er ikke det at vi mistror akkurat deg, bare at vi må være litt forsiktige med en vi ikke kjenner.»

«Nei, det er vel ikke så dumt å ta forholdsregler når en fremmed lassis som meg plutselig dukker opp en kveld,» svarte mannen med et skjevt flir idet han tok av seg både ryggsekken og geværet. Langsomt kom han inn med ryggsekken i neven. Han satte børsa fra seg i en krok, trakk den store kniven og la den pent ved siden av, og flyttet seg litt da Magnus lukket ytterdøren og låste den.

Emilie kjente at det luktet kraftig av ham. Det var nok en god stund siden han hadde vasket seg,

«Kan du fortelle litt mer om deg selv?» spurte hun.

«Ja, det kan jeg vel.» Nils satte sekken på gulvet, snørte opp støvlene og tok dem av seg. «Jeg utvandret som tjueåring, og har som sagt vært atten år i Amerika. Altså er jeg blitt trettiåtte nå, og i alle disse årene har jeg loffet mye omkring og tatt all slags arbeid, for bonde ville jeg ikke bli. Det var kanskje et dårlig valg, for jeg har ikke akkurat blitt rik av dette livet – det må i så fall være på opplevelser.» Han flirte litt der han sto i sokkelesten.

Emilie noterte seg at det var slitt hull både foran og bak på begge ullstrømpene hans. Hun oppfattet også at blikket hans gikk mot Kari, som hadde trukket seg tilbake til hallen innenfor yttergangen.

«Du må være Kari, hæ?» sa han, og det nikket hun taust til.

«Jeg skulle hilse deg og be ekstra om forlatelse,» sa han. «Magne har dårlig samvittighet for å ha skremt deg sånn.»

«Det er bra, men det hjelper ikke så mye på skaden å ha dårlig samvittighet,» kommenterte Magnus tørt.

«Nei,» sa Nils. «Men jeg kan forsikre dere alle om at han ikke er den samme som før. Jo, for så vidt er han vel det, men han har fått et kraftig sjokk som har gjort noe med ham. Jeg kan ikke akkurat forklare det så godt, men han forsøker i alle fall å ta seg sammen og være et skikkelig menneske nå. Så får vi se hvordan det går.»

«Du kan gå inn og sette deg i kjøkkenet mens vi ordner med et bad til deg, men vær litt stille, for vi har et barn som har lagt seg,» sa Emilie. «Kari, vil du fylle baljen til ham?»

Hushjelpen nikket taust og satte i gang. Nils lot ryggsekken stå i gangen og ble med Emilie og Magnus inn på kjøkkenet. Der vasket han hendene før han satte seg.

Emilie disket opp med brød og smør og pålegg, og hun hentet et stort glass kald melk fra isrommet. Så stekte hun et par egg og noen fleskeskiver til ham – med gassbluss gikk det fort å få fres i pannen.

Imens spurte Magnus hva Nils hadde arbeidet med i alle disse årene, og Emilie hørte at det var alt mulig fra gårdsarbeid og tømmerhogst til jernbanebygging og gruvedrift. Han hadde vært sjømann på de store innsjøene også, samt forsøkt seg på fabrikkarbeid i en periode, men det likte han dårligst av alt.

«Kan du ikke fortelle oss hvordan Magne overlevde i den kalde og strie elva da han rømte fra fangetransporten?» spurte Emilie da hun satte stekepannen med eggene og flesket på en fjøl foran ham.

«Jo, det kan jeg vel si litt om,» svarte han og begynte å forsyne seg. «En sånn oppdekning som dette har jeg ikke fått på lenge, gitt, så tusen takk skal dere ha. Nei, det hadde seg sånn at jeg så det som skjedde, for jeg var på vei til fots oppover langs østsiden av St. Croix River. Jeg fulgte en sti som gikk delvis inne i skogen oppe mot elvebrinken, og jeg både hørte og så at en av vaktene skjøt etter ham fra elvebåten.»

«Skjøt vaktmannen etter ham?» utbrøt Emilie forferdet.

«Ja, men han traff ikke, og Magne dukket under vann så han ble borte for dem,» forklarte Nils mens han gikk i gang med å spise. «Strømmen sendte ham fort nedover elva, men jeg så at han så vidt var oppe og trakk luft en gang. Da var han ikke langt fra land på østsiden, der jeg altså befant meg, så jeg skyndte meg nedover mens båten strevde seg videre oppover mot Stillwater.» Han drakk melk i store slurker og tørket seg om munnen med håndbaken.

«For å gjøre en lang historie kort, fant jeg etter hvert Magne i vannkanten,» fortsatte han beretningen. «Da var han helt utslitt og iskald, så jeg hjalp ham på land og i skjul bak noe kratt. Der fikk jeg av ham de våte klærne og ga ham noen av plaggene jeg hadde i sekken. Dem hadde han imidlertid ikke krefter å få på seg, så jeg måtte hjelpe ham. Deretter tvang jeg ham til å gå oppover langs elva, både for å få varmen i skrotten og for å fjerne seg fra det sannsynlige leteområdet. Han hakket tenner så han ikke greide å snakke, men selv om jeg ikke ante hva han hadde gjort, skjønte jeg jo at han ville bli ettersøkt. Jeg hadde nemlig sett at det var en statsmarshall som skjøt etter ham, og jeg visste at statsfengslet i Minnesota ligger i byen Stillwater, så det ble et enkelt regnestykke.»

«Tenkte du ikke på at du kunne bli straffet for å hjelpe en rømt fange?» spurte Magnus.

«Nei, jeg tenkte bare på å redde livet hans der og da, for han fremsto nesten som en forkommen guttunge, tynn og svak som han var, og redd også,» svarte Nils mellom munnfullene. «Han holdt på å knekke sammen og gi opp, men jeg drev på ham som et muldyr, for jeg var sikker på at han kom til å fryse i hjel hvis vi stanset. Bål vågde jeg ikke å tenne ennå. Så vi gikk og gikk, og jeg ga ham litt brød å tygge på mens vi gikk. Litt etter litt fikk han varmen i seg, men han var jo totalt utkjørt. Skral og elendig så han ut, men det er rart hvor mye krefter det kan være igjen i et menneske når du tror det er tomt. Jeg la kursen litt bort fra elva, men holdt nordover. Vi unngikk den vesle bebyggelsen som var der, for jeg ville ikke at noen skulle se oss før jeg hadde bestemt meg for hva jeg skulle gjøre. Jeg tenkte på å overlevere ham til myndighetene, men det ble vanskelig, for jeg begynte etter hvert å få sympati for ham. Jo da, han hadde gjort noe fryktelig galt og dumt, men det var liksom en annen Magne som hadde gjort det, ikke den angrende gutten jeg berget. Skjønner dere?»

«Kanskje,» sa Emilie nølende, og hun så at Magnus var skeptisk, men han nikket likevel og ba Nils fortsette.

«Da det begynte å mørkne, fant jeg en leirplass som lå i skjul blant noen fjellknatter og litt tett skog,» fortalte sogningen. «Der tente jeg bål og stekte noe harekjøtt etter et dyr jeg hadde skutt dagen i forveien, og vi sov der den natten. Ullteppene mine måtte vi dele, men det var ikke kaldt, for våren var kommet godt i gang.»

«Badevannet er ferdig,» lød det fra døren ut mot gangen, der Kari viste seg. Hun så nervøs ut, hvilket var forståelig, for situasjonen minnet om da Magne hadde kommet. Emilie begynte imidlertid å føle seg ganske trygg på at Nils var pålitelig.

«Tusen takk, Kari,» sa hun blidt. «Dette går fint, så du behøver ikke å være nervøs. Vil du gjøre i stand sengen inne på det rommet som Magne brukte? I natt kan du forresten få ligge inne hos Sofie, rett ved siden av vårt rom.»

Kari nikket taust og forsvant.

«Jeg følger deg opp og hjelper deg til rette, Nils. Emilie, du må vel prøve å finne noen av mine klær denne gangen også.» Magnus reiste seg, og Nils var snar til å komme seg på bena mens han takket overstrømmende for den gode maten.

«Jeg skal tidlig på arbeid, så jeg er redd du må opp og ut like tidlig,» fortsatte Magnus henvendt til Nils mens de gikk opp trappen. «Jeg har nemlig ikke lyst til å la deg være alene i huset sammen med kvinnene og den lille datteren vår. Det håper jeg du forstår.»

Emilie lyttet til samtalen der hun fulgte like bak de to mennene for å finne klær som passet. Heldigvis hadde Magnus flere skift med solid arbeidstøy.

«Ja, den saken er klar, særlig etter hva jeg forstår at dere har opplevd. Jeg skal nok komme meg ut, for jeg må uansett forsøke å finne meg noe arbeid et sted. Vet du om noe?» svarte Nils.

«Ja, du kan godt få prøve deg som husbygger hos meg,» tilbød Magnus idet han åpnet døren inn til badeværelset. «Hvis du vil det, kan du få være her hos oss minst én natt til, for vi har lyst til å høre resten av historien også.»

